SKRIFTLIG FORESPØRGSEL P-1358/00

af Francesco Musotto (PPE-DE) til Kommissionen

(19. april 2000)

Om:Ødelæggelser som følge af vedvarende tørke på Sicilien

Den vedvarende og stadig alvorligere tørke viser, at dette fænomen ikke længere er regelmæssigt tilbagevendende, men er et vedvarende fænomen, som landbruget i dette område må lære at leve med i de kommende år.

Flere vinterafgrøder er blevet ødelagt, medens forårsafgrøderne er alvorligt ramt med de heraf følgende negative virkninger for landbrugsbedrifterne, som skal klare sig i forbindelse med globaliseringen af markederne og med en allerede alvorlig beskæftigelsessituation på dette område.

En stadig større del af vandressourcerne anvendes i stigende grad til civile mål:

1. Agter Kommissionen at planlægge et særligt program med det formål at øge vandressourcerne gennem anvendelsen af ikke-konventionelle forsyningskilder, forsyning via vandreservoirer gennem boringer, etableringen af opstemningsbassiner i interne områder og vedtagelse af foranstaltninger, der ansporer landbrugsbedrifterne til større udbredelse af vandingssystemer med ringe forbrug (drypsystemer)?

2. Agter Den Europæiske Union at opfordre medlemsstaterne til at oplyse, hvor langt man er nået med bestemmelser om ensartede kompetenceregler vedrørende forvaltning af vand på regional plan?

Svar afgivet på Kommissionens vegne af Margot Wallström

(8. juni 2000)

Forvaltning af vandressourcerne er, hvad mængder angår, omfattet af EF-traktatens artikel 175 (tidl. artikel 130 S), stk. 2. Denne artikel er ikke hidtil blevet anvendt til vedtagelsen af fællesskabsbestemmelser om forvaltning af vandressourcer. Der findes derfor ikke for øjeblikket nogen fællesskabsbestemmelser om ensartede kompetenceregler vedrørende forvaltning af vand på regionalt plan. Kommissionen har heller ikke planer om at foreslå retsakter om mængdemæssig forvaltning af vand. Forvaltning af vandressourcer som sådan, og dermed fordeling af vandressourcer, forbliver de enkelte medlemsstaters ansvarsområde.

Et forslag til et vandrammedirektiv(1) er nået til de sidste trin i Parlamentets og Rådets fælles beslutningsprocedure, og forventes vedtaget i juli eller september 2000. Dette forslag indfører hele vandløbsoplande som den grundlæggende geografiske enhed for vandforvaltning. Vandmængde behandles imidlertid som en støtteparameter for opnåelse af god økologisk og kemisk tilstand i vandøkosystemet. Forslaget tager sigte på at beskytte og forbedre vands økologiske og kemiske kvalitet, og indfører ikke fællesskabskompetence for forvaltning af vandressourcer for så vidt angår de mængdemæssige aspekter.

Forslaget ansporer til fornuftig vandforvaltning, herunder vandbesparelsesmetoder og -teknikker, inklusive drypvandingsudstyr, som led i de foranstaltninger medlemsstaterne kan anvende, hvor der er fare for at den krævede gode økologiske og kemiske tilstand ikke vil blive opnået.

De seneste ændringer i den fælles landbrugspolitik lægger særlig vægt på at holde sammen på samfundene i landdistrikterne og på øget miljøbeskyttelse. Dette opnås blandt andet gennem miljøvenlige landbrugsforanstaltninger, en strategi til udvikling af landbrugsdistrikterne og regionaludviklingsprogrammer, som blandt andet støttes under Den Europæiske Udviklings- og Garantifond for Landbruget (EUGFL) Udviklingssektionen, hvor der kan ydes fællesskabsstøtte til løsninger, der er afpasset efter de forskellige vilkår i bestemte landdistrikter.

Fællesskabsstøtterammen for italienske mål 1-regioner (inklusive Sicilien) giver mulighed for foranstaltninger til forbedring af vandinfrastrukturen for landbruget i landdistrikter, med henblik på såvel at gøre vandressourcerne bedre tilgængelige som at effektivisere forvaltningssystemerne.

(1) EFT C 342 E af 30.11.1999.